Preemraff Lysekilin satama Ruotsissa  
Preemraff Lysekilin satama RuotsissaPreemraff LysekilPreemraff Lysekilin teollisuussataman sijainti
**Preemraff Lysekil** (ruots. *Preem Raffinaderi AB Preemraff*) on Ruotsin suurin öljynjalostamo, joka sijaitsee maan lounaisosissa Lysekilin kunnassa. Öljy-yhtiö Preemin omistama jalostamo sijaitsee syvän ja navigointiin sopivan Bjofjordenin rannalla linnuntietä noin kahdeksan kilometriä Lysekilin kuntakeskuksen pohjoispuolella. Jalostamon on lupa jalostaa enintään 11,4 miljoonaa tonnia öljytuotteita vuodessa ja se pyrkii lähelle tätä tavoitetta.

Tankkeri Preemraff Lysekilin öljylaiturissa
Aluksia Preemraff Lysekilin öljytuotteiden vientilaiturissa
Preemraff-öljynjylostamo Lysekilissä

Preemraff Lysekilin teollisuussatama ja öljytuotteiden kulku
------------------------------------------------------------

Preem-yrityksen Lysekilin öljynjalostamolla on oma teollisuussatamansa, johon tuodaan jalostamon tarvitsema raakaöljy ja jonka kautta jalostustuotteet viedään markkinoille. Lupaehtojensa mukaisesti toimien satamaan tuodun raakaöljyn ja pois laivattujen öljynjalostustuotteiden kokonaismäärä voi yltää 20 miljoonan tonnin suuruusluokkaan vuodessa. Tämä merkitsee, että Lysekilin öljynjalostamon satama Bjofjordenissa on usean vuoden ajan ollut rahtimäärältään Ruotsin toiseksi suurin satama.

Satamaan kuuluva öljylaituri on jalostamoalueen länsirannalla. Öljyä sinne tuodaan noin 90 tankkerilla vuosittain, jotka tankkerit voivat olla suuria, jopa 500 000 DWT:n supertankkereita. Satamaan saapuvien alusten syväys saa olla enintään 25 metriä; vedensyvyys satama-alueella on 28 metriä. Öljy pumpataan tankkereista jalostamon neljään 200 000 kuutiometrin raakaöljyn kalliovarastoon. Niistä öljyä pumpataan tarpeen mukaan maanpinnalla oleviin säiliöihin, joista jalostamiseen käytetty öljy otetaan. Ruotsin valtion varmuusvarastointia varten jalostamoalueella on lisäksi 2,3 miljoonan öljykuution lisävarastoluolat, jotka ovat vajaakäytössä.

Öljynjalostustuotteita varten jalostamolla on yhteensä 750 000 kuutiota maanpintasäiliötilaa sekä 187 000 kuutiota kalliovarastoja dieselöljyn ja lämmitysöljyn varastoimiseksi. Lisäksi on pienemmät propaanin, butaanin ja propeenin varastosäiliöt. Jalostamon pohjoisrannalla on öljytuotteiden vientilaiturit, yhteensä viisi aluspaikkaa. Jalostamotuotteita viedään satamasta kaikkiaan noin 1 700 aluskäynnillä vuosittain.

Jalostamoon on rakennettu vuosina 2012–2014 0,2 miljoonan tonnin vuosituontiin tähtäävä LNG-tuontiterminaali. Nesteytettyä maakaasua käyttämällä yhtiö aikoi vähentää merkittävästi öljynjalostuksen hiilidioksidipäästöjään. Nesteytettyä maakaasua suunniteltiin toimitettavan myös satamaa käyttäville aluksille ja ruotsalaiselle teollisuudelle. LNG-tuontiterminaali otettiin operatiiviseen käyttöön lokakuussa 2014.

Lähteet
-------

1. ↑  Lysekil - Produktion Preem, preem.se.  Arkistoitu 6.1.2011. Viitattu 19.12.2012. (englanniksi)
2. 1 2 3 4  Lysekil - Hamnar, bergrum och tankpark Preem, preem.se.  Arkistoitu 6.1.2011. Viitattu 19.12.2012. (englanniksi)
3. 1 2 3  Brofjorden (Laivahuoltoyhtiön sivut Lysekilin öljynjalostamonjalostamon satamasta) August Leffler & Son/ Maersk Broker Agency Sweden AB, leffler.se.  Arkistoitu 9.8.2013. Viitattu 19.12.2012. (englanniksi)
4. ↑  Utrikes och inrikes trafik med fartyg 2006 - Shipping goods 2006 (pdf) (s. 8: Rikets 25 största hamnar - Tabell 1: De 25 största hamnarna i Sverige beräknat efter hanterad godsmängd 2006 (The 25 largest ports in Sweden according to handled goods in 2006)) *SIKA Statistik - Sjöfart 2007:13*. Statens institut för kommunikationsanalys (SIKA). Viitattu 18.12.2012. (ruotsiksi)
5. ↑  Crude Oil Jetty, Brofjorden (Laivahuoltoyhtiön kuvaus Lysekilin öljynjalostamon öljylaiturista) August Leffler & Son/ Maersk Broker Agency Sweden AB, leffler.se.  Arkistoitu 11.8.2010. Viitattu 19.12.2012. (englanniksi)
6. ↑  Product jetties, Brofjorden (Laivahuoltoyhtiön kuvaus Lysekilin öljynjalostamon tuotelaitureista) August Leffler & Son/ Maersk Broker Agency Sweden AB, leffler.se.  Arkistoitu 11.8.2010. Viitattu 19.12.2012. (englanniksi)
7. ↑  Preem och Skangass storsatsar på LNG i Lysekil (Arkistoitu – Internet Archive), 2012, preem.se, viitattu 21.12.2014, (ruotsiksi)
8. ↑  Skangass’s Lysekil LNG terminal officially begins operations ship-technology.com, viitattu 21.12.2014, (englanniksi)

Aiheesta muualla
----------------

* Preem leder omvandlingen till ett hållbart samhälle (ruotsiksi) (preem.se)

* Kuvia tai muita tiedostoja aiheesta **Preem** Wikimedia Commonsissa

* Kuvia tai muita tiedostoja aiheesta **Ships in Brofjorden** Wikimedia Commonsissa